PARLAMENTUL ROMÂNIEI

CAMERA DEPUTAŢILOR
	Comisia  pentru  cultură, arte, mijloace de informare în masă


RAPORT

asupra propunerii legislative 
O BIBLIE pentru fiecare familie de români


Propunerea legislativă “O BIBLIE pentru fiecare familie de români” a fost transmisă Comisiei cu adresa nr. Pl.-x  467 din 11 iunie 2007.

Comisia pentru cultură, arte, mijloace de informare în masă a  fost sesizată în fond cu această propunere legislativă, spre avizare fiind transmisă Comisiei pentru drepturile omului, culte şi problemele minorităţilor naţionale, Comisiei pentru buget, finanţe şi bănci, şi Comisiei juridice, de disciplină şi imunităţi. S-a primit aviz negativ din partea Comisiei juridice, de disciplină şi imunităţi. În redactarea raportului, Comisia a ţinut cont de avizul negativ nr. 191 din 19.02.2007 emis de Consiliul Legislativ, precum şi de Punctul de vedere al Guvernului, nr. 699/23.03.2007, care nu susţine adoptarea acestei iniţiative legislative.

Potrivit prevederilor art. 73 din Constituţia României, republicată, propunerea legislativă,  face parte din categoria legilor ordinare. 

Propunerea legislativă a fost respinsă de Senat, în şedinţa din 6 iunie 2007, în calitate de primă Cameră sesizată.

Propunerea legislativă a fost dezbătută în şedinţa Comisiei din ziua de 19 septembrie 2007. 

În conformitate cu prevederile art. 54  din Regulamentul Camerei Deputaţilor, republicat, la dezbateri a participat, din partea Guvernului, doamna Gherghina Florea, director adjunct şi domnul Adrian Pavel, şef serviciu, în cadrul Ministerului Economiei şi Finanţelor. 

Prin această  iniţiativă legislativă se urmăreşte ca în perioada 2008-2012, Guvernul să asigure tipărirea Bibliei, care va fi distribuită fiecărei familii de români, fondurile necesare urmând a fi asigurate de către Banca Naţională a României (5% din profitul anual), de Compania Naţională “Loteria Română” S.A. (5% din profitul anual), de Guvernul României, precum şi din donaţii.

La lucrările Comisiei au fost prezenţi 16 deputaţi, din totalul de 19 membri ai Comisiei. 


Raportul Comisiei a fost adoptat cu majoritatea voturilor celor prezenţi în sală în momentul votului. 


Potrivit art. 75 din Constituţia României, republicată, şi art. 92 din Regulamentul Camerei Deputaţilor, republicat, Camera Deputaţilor este Cameră decizională. 


În urma dezbaterii, Comisia pentru cultură, arte, mijloace de informare în masă propune respingerea propunerii legislative O BIBLIE pentru fiecare familie de români. Motivarea respingerii se întemeiază pe faptul că, potrivit dispoziţiilor art. 29 alin. (5) din Constituţia României, republicată şi ale art. 8 alin. (1) din Legea nr. 489/2006 privind libertatea religioasă şi regimul general al cultelor, cultele religioase sunt autonome faţă de stat, motiv pentru care statul nu poate interveni în problemele interne ale cultelor religioase, aşa cum este şi furnizarea de Biblii. Subliniem faptul că fiecare cult religios îşi stabileşte singur necesarul de cărţi religioase, potrivit nevoilor reale, în deplină concordanţă cu tradiţia sa, statul neavând competenţa legală de a se amesteca în luarea deciziilor privind obligativitatea tipăririi unor astfel de publicaţii. 

Referitor la sursele de finanţare, precizăm că, potrivit art. 43 din Legea nr. 312/2004 privind Statutul Băncii Naţionale a României, Banca Naţională a României virează la bugetul de stat 80% din veniturile nete rezultate după deducerea cheltuielilor aferente exerciţiului financiar, a provozioanelor constituite conform legii şi respectiv a pierderilor exerciţiilor precedente rămase neacoperite după utilizarea surselor disponibile din contul special de reevaluare şi a rezervelor statutare. Profitul rămas după aceste vărsăminte se repartizează pe destinaţiile prevăzute de lege.

Prevederea ce indică drept sursă de finanţare fondul de rezervă aflat la dispoziţia Guvernului, este în contradicţie cu normele art. 30 din Legea nr. 500/2002 privind finanţele publice, cu modificările ulterioare. 

